至於何等為『菩薩摩訶薩十事為行』？依《度世品經》開示：菩薩有『十事』為行。何謂為十？即：
（一）講說分別眾生所行。
（二）求一切諸法所行。
（三）普學禁戒尋即奉行。
（四）積累諸行眾德之本。
（五）一心專精奉修三昧。
（六）曉了聖慧所當歸趣。
（七）殷懃謹敕無所違失。
（八）游于剎土欲莊嚴故。
（九）修善知識不離恭恪。
（十）奉如來行敬如師子。
由此觀之，如是『十事』，即為菩薩摩訶薩十事為行，此為吾等學佛修道者不可不知。何以故？蓋『行』者，身口意之造作也。如同《大乘義章》曰：「內心涉境，說名為行。」《俱舍論》曰：「行名造作。」《法界次第》曰：「造作之心，能趣於果，名為行。」《玄義》曰：「夫行名進趣，非智不進。」《俱舍頌疏》曰：「造作遷流二義名行，據此義邊，色等五蘊，俱合名行。」《俱舍光記》曰：「若於造作，或約遷流餘四蘊，亦名為行。」《增一阿含經》曰：「色如聚沫，受如浮泡，想如野馬，行如芭蕉，識為幻法。」是故『行』者，謂修道之人，舉止動步，心不外馳，無有輕躁，常在正念，以成三昧，如法而行也。